KOMMISSIONENS FORORDNING (EF) Nr. 1645/96 af 30. juli 1996 om ændring af forordning (EØF) nr. 1201/89 om gennemførelsesbestemmelser for støtteordningen for bomuld
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til akten vedrørende Grækenlands tiltrædelse, særlig protokol nr. 4 om bomuld, senest ændret ved Rådets forordning (EF) nr. 1553/95 (1),
under henvisning til Rådets forordning (EF) nr. 1554/95 af 29. juni 1995 om fastsættelse af almindelige regler for støtteordningen vedrørende bomuld og om ophævelse af forordning (EØF) nr. 2169/81 (2), ændret ved forordning (EF) nr. 1584/96 (3), særlig artikel 11, stk. 1, og
ud fra følgende betragtninger:
Forordning (EF) nr. 1584/96 ændrede støtteordningen for bomuld med virkning fra 1. september 1996, idet forudfastsættelsen af støtten blev afskaffet og forskudsordningen ændret for at tillempe den efter udviklingen i verdensmarkedsprisen for ikke-egreneret bomuld; Kommissionens forordning (EØF) nr. 1201/89 om gennemførelsesbestemmelser for støtteordningen for bomuld (4), senest ændret ved forordning (EF) nr. 1437/96 (5), bør tilpasses i overensstemmelse hermed bl.a. for at ophæve eller ændre de bestemmelser, der henviser til ordningen med forudfastsættelse af støtten, og indføre fastsættelse af forskuddet for de samme perioder som bestemmelsen af verdensmarkedspriserne for ikke-egreneret bomuld;
ifølge artikel 5, stk. 3, i forordning (EØF) nr. 1201/89 nedsættes støtten i tilfælde af overskridelse af fristen for indgivelse af støtteansøgninger; for at opnå en harmonisering med andre sektorer bør nævnte nedsættelse gradueres;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Hør og Hamp -
UDSTEDT FØLGENDE FORORDNING:
Artikel 1
I forordning (EØF) nr. 1201/89 foretages følgende ændringer:
1) Artikel 5, stk. 2, affattes således:
»2. På samme dato som bestemmelsen af verdensmarkedsprisen for ikke-egreneret bomuld som omhandlet i artikel 1, stk. 1, fastsætter Kommissionen for samme periode forskudsbeløbet som omhandlet i artikel 5, stk. 3, i forordning (EF) nr. 1554/95.«
2) Artikel 5, stk. 3, affattes således:
»3. Den støtte, der skal ydes, er den, der gælder på datoen for indgivelse af den i artikel 7 i forordning (EF) nr. 1554/95 omhandlede støtteansøgning, som skal indgives efter artikel 7 i nærværende forordning, jf. dog artikel 6 i forordning (EF) nr. 1554/95 og artikel 6 i nærværende forordning. Hvis støtteansøgningen indgives:
- mellem den 1. og den 15. april i det produktionsår, der ansøges om støtte for, ydes den støtte, der gælder den 31. marts samme år, nedsat med 1 % pr. arbejdsdag, forsinkelsen andrager
- efter den 15. april i det pågældende produktionsår, afvises støtteansøgningen.«
3) Artikel 7, stk. 1, sidste punktum, affattes således:
»Der indgives en ansøgning for hver høst mellem den 1. september og den 31. marts i det pågældende produktionsår, men under alle omstændigheder ikke inden indgivelsen af anmodningen om at få bomulden undergivet kontrol som omhandlet i artikel 9.«
4) Artikel 7, stk. 2 og 3, udgår.
5) Artikel 9, stk. 3, sidste led, affattes således:
»- alt efter tilfældet en reference til støtteansøgningen, der indgives samme dag, eller en angivelse af, at den vil blive indgivet senere.«
6) Artikel 9, stk. 4, affattes således:
»4. Indgives støtteansøgningen efter indgivelsen af anmodningen om at få bomulden undergivet kontrol, afskrives de mængder, der er anført i støtteansøgningen, i anmodningerne om at få bomulden undergivet kontrol i den kronologiske orden, nævnte anmodninger indgives i.«
7) Artikel 9, stk. 5 og 7, udgår.
8) I artikel 9, stk. 8, indsættes ordene »fra den 16. oktober efter begyndelsen af produktionsåret« efter ordene »yder medlemsstaterne efter anmodning«.
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. juli 1996.